Wani Lauya ya nemi Ramos ya biya Salah diyyar Naira Biliyan 43
Wani Lauya dan asalin Masar Bassem Wahba ya kai karar dan kwallon kulob din Real Madrid na Sifen Sergio Ramos inda ya bukaci kotu ta tilasta masa biyan diyyar Dala Miliyan 1 da dubu 200 wanda ya yi daidai da Naira Biliyan 43 ga Mohammed Salah dan kwallon kulob din Liberpool na Ingila saboda raunin da ya ji wa Salah a wasan da kungiyar Real Madrid ta lallasa na Liberpool da ci 3-1 a wasan karshe na gasar zakarun kulob na Turai da aka kammala a ranar Asabar da ta gabata.
Jim kadan bayan an fara wasa ne Sergio Ramos ya ji wa Salah rauni a kafadarsa ta hagu da hakan ta sa aka canza shi kuma hakan ta sa Real Madrid ta samu nasara a kan Liberpool da ci 3-1.
Sai dai ba a nan gizo ke sakar ba, Lauyan yana korafi ne a kan yadda Ramos ya ji wa Salah ciwo da gangan a lokacin wasan da hakan ta sa da wuya dan kwallon ya buga wa kasar haihuwarsa Masar kwallo a gasar cin kofin duniya a Rasha.
Tun bayan da aka kammala wasan, magoya bayan kungiyar Liberpool musamman mazauna Masar suke ta korafin yadda Ramos ya ji wa Salah ciwo da gangan, inda suka nemi Hukumar shirya kwallon kafa ta duniya (FIFA) ta hukunta shi a kan ketar da ya yi wa Salah.
Hakan ta sa Lauya Bassem Wahba ya shigar da kara inda yake neman kotu ta tursasa wa Ramos biyan diyya ga Mohammed Salah.
Sai dai kawo yanzu ba a sani ba ko Lauyan zai samu nasara a kan karar da ya shigar, ko a’a.